Materiál na rokovanie pre Mestské zastupiteľstvo v Žiline

Záverečný účet mesta žilina
za rok 2007

Materiál obsahuje: 
1. Návrh na uznesenie
2. Dôvodová správa
3. Materiál (Záverečný účet Mesta Žilina za rok 2007- textová a tabuľková časť)

Predkladá: 	
Ing. Viliam Mikuláš
Prednosta Mestského úradu v Žiline	

Vypracoval: 
Ing. Dagmar Slepičková
Eva Janšúrová
Ekonomický odbor

V Žiline, dňa 03.04.2008

Návrh na uznesenie :

Mestské zastupiteľstvo 
                   
Konštatuje, že 
-	Hospodárenie Mesta Žilina  skončilo účtovným prebytkom vo výške 270 022 tis. Sk, pričom tento prebytok predstavujú nevyčerpané účelové zdroje zo ŠR, zostatky na bankových účtoch a prebytok hospodárenia bytového hospodárstva (II. účtovný okruh)

-	Účelové prostriedky boli v priebehu roku 2007 vyčerpané v súlade so satnoveným účelom použitia a zo strany mesta boli vyúčtovania predložené a boli dodržané podmienky stanovené v uzatvorených dohodách

Schvaľuje 

-	Záverečný účet Mesta Žilina za rok 2007 bez  výhrad
-	Finančné vysporiadanie za rok 2007 podľa prílohy č. 1

Dôvodová správa :

 Záverečný účet  Mesta  Žilina  za rok 2007  

Na základe plánu práce Mestského zastupiteľstva a v zmysle zákona SNR č.369/1990 Zb. o obecnom zriadení v znení neskorších predpisov a zákona NR SR č.583/2004 o rozpočtových pravidlách územnej samosprávy v znení neskorších predpisov predkladá prednosta mestského úradu Záverečný účet Mesta Žilina za rok 2007.
Podrobné plnenie rozpočtu mesta za rok 2007 podľa jednotlivých položiek je súčasťou priloženého materiálu.

Záverečný účet Mesta Žilina k 31.12. 2007 

 Rozpočet mesta Žilina na rok 2007 bol schválený Mestským zastupiteľstvom v Žiline dňa 26.02.2007 uznesením číslo 16/2007 ako vyrovnaný v príjmovej aj výdavkovej časti rozpočtu  vo výške 1 239 904 tis. Sk .

Schválený rozpočet sa aktualizoval Rozpočtovým opatrením č. 1/2007  zo dňa 16.4. 2007, nakoľko na základe rozpisových listov z príslušných ministerstiev bola určená výška účelových dotácií na prenesený výkon štátnej správy na rok 2007.
Okrem toho bol zapracovaný do rozpočtu aj príjem školských zariadení z prenájmu nebytových priestorov vo výške 2 925 tis. Sk. Tento je  v zmysle zákona č. 431/2002 Z. z. o účtovníctve  v plnej výške poukázaný  školským zariadeniam na použitie na bežné výdavky.
Rozpočet bol rozpočtovým opatrením zvýšený v príjmovej aj výdavkovej časti o 216 900 tis. Sk, pričom  je vyrovnaný v príjmovej aj výdavkovej časti  vo výške 1 456 804 tis. Sk.

Dňa 29.10.2007 uznesením č. 75/2007 Mestské zastupiteľstvo schválilo zmenu rozpočtu, ktorý  predpokladá vyrovnaný rozpočet v príjmovej aj výdavkovej časti vo  výške 2 352 577 tis. Sk .

Rozpočtovým opatrením č. 2/2007 zo dňa 14.11.2007 došlo k zníženiu dotácie na prenesené kompetencie v oblasti financovania základných škôl na rok 2007 o 443 tis. Sk na základe rozpisového listu z Ministerstva školstva  SR ( úprava počtu detí v školských zariadeniach).
V rovnakej výške bol upravený aj rozpočet výdavkový.
Na základe tohto rozpočtového opatrenia bol konečný rozpočet vyrovnaný v príjmovej aj výdavkovej časti vo výške 2 352 134 tis. Sk.

Mestské zastupiteľstvo na svojom zasadnutí dňa 10.12.2007 uznesením č. 120/2007 schválilo Rozpočtové opatrenie č. 3/2007, ktorým sa upravil rozpočet na vybraných položkách, pričom konečná výška príjmov aj výdavkov zostala nezmenená.

Konečný rozpočet Mesta Žilina na rok 2007 bol vyrovnaný v príjmovej aj výdavkovej časti vo výške 2 352 134 tis. Sk.

Na základe účtovnej závierky k 31.12.2007 dosiahli rozpočtové príjmy výšku 3 217 315 tis. Sk  
a výdavky  boli čerpané v objeme  2 947 293 tis. Sk.

Účtovný prebytok rozpočtového hospodárenia predstavuje sumu 270 022  tis. Sk.  Tento prebytok zahrňuje nevyčerpané finančné prostriedky zo štátneho rozpočtu a z rozpočtu mesta, ktoré budú čerpané v nasledujúcom rozpočtovom roku. Účtovný prebytok v sebe zahŕňa aj účtovný prebytok Bytterm – II. účtovný okruh vykazovaný k 31.12. 2007  vo výške 65 950 tis. Sk . 
Údaje o plnení rozpočtu v predloženej správe, ak nie je uvedené inak, sú k 31.12. 2007.

PRÍJMY  celkom                                                                                3 217 315 tis. Sk

Bežné príjmy                                                                                                               1 739 314 tis. Sk

Daňové príjmy                                                                                                             686 046 tis. Sk 

•	Výnos dane z príjmov poukázaný územnej samospráve                             530 361 tis. Sk

Výnos dane z príjmov fyzických osôb v zmysle zákona č. 564/2004 Z. z. o rozpočtovom určení výnosu dane z príjmov územnej samospráve a o zmene a doplnení niektorých zákonov je príjmom rozpočtu obce .V roku 2007 tento príjem do rozpočtu mesta predstavoval výšku 530 361 tis. Sk.

•	Dane z majetku – daň z nehnuteľnosti                                                           127 842 tis. Sk

Predpis dane z nehnuteľnosti na rok 2007 je vo výške 130 000 tis. Sk, príjem k 31.12.2007 je vo výške 127 842 tis. Sk. Celkové nedoplatky na dani z nehnuteľnosti vrátane penále k 31.12. 2007 predstavujú 47 693 tis. Sk. Nedoplatok na dani z nehnuteľnosti u právnických osôb  v celkovej  výške 29 326 tis. Sk predstavujú firmy v konkurze. Ostatné nedoplatky sú u firiem, ktoré nedodržujú ustanovenia zákona č.582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov (ďalej „zákon“) a Všeobecne záväzné nariadenie mesta o dani z nehnuteľnosti č. 7/2005.
V čiastke 127 842 tis. Sk sú zahrnuté aj platby ( nedoplatky a penále ) z minulých rokov , nielen predpis dane na rok 2007. Daňovníci sú na povinnosti , ktoré im vyplývajú zo zákona, pravidelne upozorňovaní a v zmysle zákona  č. 511/ 1992 Z. z. o správe daní a poplatkov je uplatňované záložné právo na majetok dlžníkov a  exekúcia na ich účty v peňažných ústavoch . Vymáhanie dane sťažujú konkurzy a likvidácia podnikov a firiem -  u starších nedoplatkov. Žiadostiam o odklad splátok dane je vyhovené v plnom rozsahu.

•	Dane za tovary a služby – dane za špecifické služby		          	  27 843 tis. Sk	
V zmysle zákona č. 582/2004 Z. z. o miestnych daniach a poplatku za komunálne odpady a drobné stavebné odpady, v znení neskorších predpisov mesto Žilina zaviedlo 7 druhov miestnych daní.
Príjem z daní za tovary a služby - daní za špecifické služby k 31.12.2007 predstavuje čiastku  27 843  tis. Sk.
Podrobné čerpanie jednotlivých daní je rozpracované v tabuľkovej časti správy – tab.č.1, str. č. l.

Nedaňové príjmy                                                                                                          640 274 tis. Sk

•	Príjmy z podnikania –dividendy                                                                         7 653 tis. Sk

Mesto Žilina je akcionárom v obchodných spoločnostiach a podieľa sa na zhodnotení svojich vkladov. Dividendy boli vyplatené z týchto spoločností : Dexia Banka Slovensko a.s., Žilinské komunikácie a. s., Mestský investorský útvar s.r.o., Bytterm, a.s..

•	Príjmy z vlastníctva – prenájom                                                                       73 107 tis. Sk

Príjem z  prenajatých pozemkov, v celkovej výške 9 436 tis. Sk, vychádza z uzatvorených nájomných zmlúv na prenájom pozemkov najmä pod stánky s rýchlym občerstvením, novinové stánky, letné terasy a reklamné panely.
Príjem z  prenajatých budov a objektov je vo výške  28 788 tis. Sk . Vychádza z uzatvorených nájomných zmlúv s nájomcami, ktorí majú v nebytových priestoroch vo vlastníctve mesta  umiestnené kancelárie, alebo prevádzkujú kaviarne, alebo poskytujú služby obyvateľstvu. 
Z toho príjem z ekonomického prenájmu, zahrňujúci nájomné z bytových domov, zaobstaraných z prostriedkov Štátneho fondu rozvoja bývania, ktoré sa použije na splátku úverov a úrokov zo ŠFRB,  predstavuje  k 31.12.2007 čiastku 26 401 tis. Sk.
Príjem z  prenájmu budov, priestorov a objektov vo výške 34 883 tis. Sk vykazujú k 31.12. 2007 školské zariadenia na území mesta.  Tieto príjmy  boli poukázané v zmysle zákona č. 431/2002 Z. z. o účtovníctve na účet mesta a následne vrátené týmto zariadeniam na použitie na bežné výdavky.

•	Administratívne poplatky a iné poplatky                                                        27 672 tis. Sk

Príjmy zo správnych poplatkov napr. za osvedčovanie listín na matričnom úrade, za vystavenie rybárskych lístkov, za zvláštne užívanie pozemnej komunikácie (rozkopové povolenia), kolaudačné rozhodnutia a iné,  predstavujú čiastku 5 981 tis. Sk.
Poplatok  za udelenie individuálnej licencie na prevádzkovanie   hazardných hier prostredníctvom výherných hracích prístrojov platí právnická osoba, ktorá  uvedené  prístroje  umiestnila  a prevádzkuje  v  zmysle  zákona   č. 171/2005 Z. z. o hazardných hrách. Sadzba  poplatku  za   prevádzkovanie   výherného   hracieho   prístroja v zmysle  zákona  č.145/1995 Zb. o  správnych   poplatkoch,  v znení neskorších  prepisov  je  vo výške  45 000,- Sk za každý výherný hrací prístroj za obdobie jedného roku. Poplatok za licencie vydané v roku 2007  predstavuje sumu 21 691 tis. Sk. 

•	Pokuty, penále a iné sankcie                                                                                6 283 tis. Sk        

Plnenie príjmov vyplývajúcich z pokút uložených Mestskou políciou k 31.12.2007 je vo výške 6 033  tis. Sk.
Plnenie príjmov z ostatných pokút – za porušenie stavebného zákona, zákona o odpade a pod. je vo výške  250 tis. Sk

•	Poplatky a platby z nepriem. a náhod. predaja a služieb                             508 711 tis. Sk
      
      Z toho  príjmy za služby v detských jasliach predstavujú  3 052  tis. Sk, v jedálni dôchodcov  
      3 585 tis. Sk, príjem za opatrovateľskú službu –  1 808 tis. Sk, za poskytovanie rekreačných zariadení mesta zamestnancom 67 tis. Sk, príjmy zo stravného v jedálni mestského úradu  2 465 tis. Sk,  poplatky za odber vody v prímestských častiach Bytčica, Brodno   1 010 tis. Sk  a pod.
Zvýšenie poplatkov a platieb nastalo v bytovom hospodárstve v dôsledku zvýšenia predpisu nájomného u bytov a v dôsledku zvýšenia cien energií a s tým súvisiaceho zvýšenia záloh za služby. Taktiež je  nárast príjmov v dôsledku prijatia nových domov do správy. Spolu predstavujú tieto príjmy sumu vo výške 486 539 tis. Sk.

•	Ďalšie administratívne poplatky a iné poplatky                                                 134 tis. Sk

Príjem 134 tis. Sk predstavuje poplatok za znečisťovanie ovzdušia.

•	Úroky									           	         1 859 tis. Sk

Príjem predstavujú úroky z termínovaných obchodov na medzibankovom trhu a kreditné úroky z účtov mesta.
														
•	Iné nedaňové príjmy – ostatné príjmy					      14 855 tis. Sk
				
Pri hazardných hrách podľa zákona č. 171/2005 Z. z. o hazardných hrách a o zmene a doplnení niektorých zákonov je povinný prevádzkovateľ odviesť 3 % z výťažku na účet obce, v sídle ktorej sa výťažok dosiahol. Plnenie príjmov z výťažkov z lotérií a iných podobných hier  bolo vo výške 
7 537 tis. Sk.
Podľa zákona  č. 287/1994 Z. z. o ochrane prírody a krajiny a zákona č.416/2001 Z. z. o prechode niektorých pôsobností štátnej správy na samosprávu   spoločenská hodnota stromov a kríkov  je  príjmom mesta. Príjem z výrubu  drevín bol vo výške  1 755 tis. Sk a v plnej výške sa použil na úhradu nákladov na náhradnú výsadbu stromov.          
Ostatné príjmy – príjmy od obcí na činnosť spoločného obecného úradu, príjmy z  refundácií, náhrady z poistného plnenia, vrátky, kurzové rozdiely, dobropisy, mylné platby sú vo výške  
5 563 tis. Sk.

Tuzemské bežné granty a transfery                                                      		     411 069 tis. Sk                

•	dotácia na prenesený výkon štátnej správy na úseku školstva vo výške 233 424  tis. Sk,  vrátane dotácie na neštátne školské zariadenia vo výške 23 618 tis. Sk.
•	dotácia na prenesený výkon štátnej správy na úseku matrík vo výške 1 935 tis. Sk
•	dotácia na prenesený výkon štátnej správy – ŠFRB vo výške 926 tis. Sk
•	dotácia  na prenesený výkon štátnej správy na úseku územného rozhodovania a  stavebného poriadku  vo  výške  2 896 tis. Sk
•	dotácia na prenesený výkon štátnej správy na úseku hlásenia pobytu občanov a registra obyvateľstva SR vo výške  854 tis. Sk
•	dotácia na prenesený výkon štátnej  správy na úseku pozemných komunikácií, na vykonávanie pôsobnosti špeciálneho stavebného úradu pre miestne a účelové komunikácie vo výške 162 tis. Sk
•	dotácia na prenesený výkon štátnej správy na výdavky súvisiace so zamestnávaním pracovníkov na verejnoprospešné práce  vo výške 783 tis. Sk
•	dotácia  na prenesený výkon štátnej správy na úseku životného prostredia vo výške 
342	tis. Sk
•	dotácia – recyklačný fond vo výške 463 tis. Sk
•	ostatné granty od sponzorov a darcov  na rôzne verejnoprospešné aktivity vo výške 
328 tis. Sk
•	transfer poskytnutý mestu na úhradu výdavkov spojených so zabezpečením údržby vojenského cintorína 25 tis. Sk
•	účelová dotácia z  Ministerstva kultúry SR na spolufinancovanie kultúrnej akcie „Staromestské slávnosti“ vo výške 196 tis. Sk
•	účelová dotácia na regionálny rozvoj mesta Žilina, na prevádzku spoločností ŽILINA INVEST, s.r.o., GOVINVEST I. s.r.o. a GOVINVEST II. s.r.o. vo výške 168 735 tis. Sk

Zahraničné bežné granty                                                                                                 1 925 tis. Sk

•	granty z prostriedkov Európskej únie – INETERREG REDETRAL IIIC  vo výške 
1 925 tis. Sk – úhrada výdavkov z predchádzajúcich období  refundáciou

Kapitálové príjmy                                                                                                          666 217 tis. Sk

Príjmy z predaja kapitálových aktív  a pozemkov                                                   62 057 tis. Sk
      
Predaj kapitálových aktív bol realizovaný na základe uznesení Mestského zastupiteľstva a následných kúpnych zmlúv.
Z toho:
-	príjem z predaja bytov vo výške 5 622 tis. Sk – úhrada podľa splátkových kalendárov
-	príjem z predaja budov vo výške 5 755 tis. Sk – úhrada v zmysle kúpnych zmlúv, uzatvorených na základe uznesení Mestského zastupiteľstva v Žiline 
-	príjem z predaja pozemkov vo výške  50 680 tis. Sk - úhrada v zmysle kúpnych zmlúv, uzatvorených na základe uznesení Mestského zastupiteľstva v Žiline 

Tuzemské kapitálové granty a transfery                                                                   601 389 tis. Sk 

•	v zmysle investičných zmlúv, ktoré boli uzatvorené medzi Slovenskou republikou a KIA MOTORS a HYUNDAI MOBIS boli v roku 2007 mestu poskytnuté finančné prostriedky určené na výkup pozemkov,  na regionálny rozvoj mesta Žilina na inú podporu štátu   spolu vo výške 561 327 tis. Sk  
•	kapitálový transfer na výstavbu nájomných bytov a s tým súvisiacu technickú vybavenosť vo výške 31 480 tis. Sk z Ministerstva výstavby a regionálneho rozvoja SR
•	dotácia zo štátneho rozpočtu na výstavbu denného  stacionára vo výške 519 tis. Sk
•	dotácia zo štátneho rozpočtu na výstavbu miniihriska pre Základnú školu v Trnovom 
vo výške 1 000 tis. Sk
•	dotácia z Krajského úradu v Žiline, poskytnutá za účelom zabezpečenia financovania realizácie projektu „Prevencia kriminality zameraná na deti a mládež v krajskom meste“, 

vo výške 63 tis. Sk
•	účelovo určená dotácia zo štátneho rozpočtu na financovanie kapitálových výdavkov na úseku prenesených kompetencií v oblasti školstva (športové aktivity – ZŠ Martinská ul., ZŠ Karpatská ul.) v celkovej výške 7 000 tis. Sk

Zahraničné transfery								       2 771 tis. Sk

•	transfery z prostriedkov Európskej únie na výstavbu denného stacionára vo výške 
2 771  tis. Sk – v zmysle grantovej zmluvy spôsobom kofinancovania

Pri čerpaní týchto prostriedkov  boli dodržané  podmienky  stanovené v uzatvorených zmluvách a rozpisových listoch. 

Príjmové finančné operácie                                                                                           811 784 tis. Sk

Príjmy z ostatných finančných operácií                                                                    430 562 tis. Sk

•	splátka pôžičky od nefinančného subjektu (Letisko, a.s.) vo výške 100 tis. Sk
•	príjmy z predaja majetkových účastí nefinančnej právnickej osoby (akcie Letisko, a.s.) vo výške 4 200 tis. Sk
•	príjmy z predaja majetkových účastí nefinančnej právnickej osoby (Garáže, a.s.) 
vo výške 760 tis. Sk
•	predaj cenných papierov – DEXIA banka Slovensko, a.s. – príjem vo výške 
96 000 tis. Sk
•	príjem z predaja majetkovej účasti – Žilinské komunikácie, a.s. vo výške 2 581 tis. Sk
•	nevyčerpané finančné prostriedky z predchádzajúcich období predstavujú sumu vo výške 303 806 tis. Sk. Ide o prostriedky zo štátneho rozpočtu na prenesené kompetencie štátnej správy na samosprávu ( matrika, stavebný úrad, ŠFRB, evidencia obyvateľstva, prostriedky na regionálny rozvoj - KIA-HYUNDAI ), ktoré v prípade, že sú bežné, bolo možné, v zmysle rozpočtových pravidiel, čerpať do 31.3.2007, v prípade kapitálových je čerpanie podmienené vyčerpaním na stanovený účel. 
•	prevody finančných prostriedkov z peňažných fondov mesta sú vo výške  23 115 tis. Sk

Tuzemské úvery, pôžičky a návratné finančné výpomoci                                        381 222 tis. Sk

V roku 2007 boli prijaté úvery v celkovej výške 381 222 tis. Sk nasledovne:
•	investičné úvery zo Štátneho fondu rozvoja bývania na výstavbu nájomných bytov na sídlisku Hájik  vo výške 95 994 tis. Sk,  v zmysle úverových zmlúv
•	prijaté dlhodobé bankové úvery  v celkovej výške 285 228 tis. Sk (úver z TATRA banky – 150  000 tis. Sk, úver na „Parkovací dom“  – 135 228 tis. Sk)

VÝDAVKY     celkom                                                                       2 947 293 tis. Sk
 
Výdavky boli  v priebehu roka 2007 podmienené tvorbou zdrojov. Prednostne boli zabezpečované samosprávne funkcie mesta , splátky úverov a  úrokov a  tvorba umorovacieho fondu na splátku obligácií.  Mesto sa na začiatku roka vysporiadalo s neuhradenými faktúrami v celkovej výške 78 567 tis. Sk.
Zabezpečovanie úloh v  nadväznosti na rozpočet podľa jednotlivých ukazovateľov, činností a organizácií je nasledovné :

Bežné výdavky                                                                                                           1 551 473 tis. Sk
Výdavky verejnej správy                                                                                             
Z toho:
-	Správa mestského úradu                                                                                 179 228 tis. Sk
 
Výdavky na správu mestského úradu predstavujú predovšetkým výdavky na technicko-administratívne a hospodársko-organizačné zabezpečenie jeho  prevádzky,  a to :
-	mzdové náklady a s tým súvisiace odvody
-	výdavky na energie, spotrebované v budove mestského úradu a v objektoch, ktoré sú v majetku mesta a sú čiastočne v prenájme, telekomunikačné a poštové služby
-	cestovné výdavky – výdavky na tuzemské a zahraničné cesty 
-	výdavky na materiál, dopravné, kde je čerpanie nižšie oproti rozpočtu z dôvodu šetrenia finančnými prostriedkami na prevádzku MsÚ
-	výdavky súvisiace s údržbou výpočtovej techniky, telekomunikačnej techniky a iných prevádzkových strojov a zariadení, prevádzkové výdavky na údržbu  budovy v majetku mesta
-	výdavky na nájomné – nájom plôch na propagačnú kampaň v meste, nájom pozemkov pod erby Mesta Žilina, nájom plynových fliaš do výtvarnej dielne v  Budatíne, 
-	výdavky na ostatné služby – napr. čistenie kanalizácie, odvoz odpadu, viazanie zbierok zákonov, právne služby, znalecké posudky, kolkové známky, služby kuriča, súdne poplatky, poistné za majetok mesta, odmeny na základe dohôd o vykonaní práce, prídel do sociálneho fondu
-	v rámci bežných výdavkov verejnej správy sú zaúčtované aj výdavky v súvislosti s regionálnym rozvojom Mesta Žilina (poskytnutá účelová dotácia zo ŠR) vo výške  90 774 tis. Sk, z toho 43 tis. Sk sú výdavky na energie a poštovné,  80 493  tis. Sk je vrátka nevyčerpanej účelovej dotácie do ŠR,  4 000 tis. Sk sú  výdavky na propagáciu a reklamu,  6 238 tis. Sk sú výdavky  na právne služby a služby náborového strediska – špeciálne služby 
-	výdavky na projekty financované z prostriedkov Európskej únie spôsobom refundácie – REDETRAL INTERREG III C vo výške 740  tis. Sk, z toho  cestovné náhrady 75 tis. Sk, výdavky na materiál 118 tis. Sk, výdavky na propagáciu a reklamu  14 tis. Sk, výdavky na služby 544 tis. Sk (kurzové rozdiely 85 tis. Sk, cestovné náhrady 35 tis. Sk, osobné náklady 284 tis. Sk)
-	výdavky na Spoločný úrad v celkovej výške 1 194 tis. Sk

-	Štátny fond rozvoja bývania							799 tis. Sk

Výdavky na prenesený výkon štátnej správy a na zabezpečenie činností na úseku ŠFRB - sú v plnej výške financované z poskytnutej dotácie zo ŠR.

-	Pozemné komunikácie								214 tis. Sk

Výdavky na úhradu nákladov preneseného výkonu štátnej správy na vykonávanie pôsobnosti špeciálneho stavebného úradu pre miestne a účelové  komunikácie - sú v plnej výške financované z poskytnutej dotácie zo ŠR.

-	Stavebný úrad							                     2 762 tis. Sk		
Výdavky na prenesený výkon štátnej správy na úseku stavebného poriadku, územného plánovania, vrátane vyvlastňovania a na zabezpečenie činnosti uvedeného úradu - sú v plnej výške financované z poskytnutej dotácie zo ŠR.

Finančná a rozpočtová oblasť							        1 669 tis. Sk	
-	na základe uznesenia Mestského zastupiteľstva v Žiline č. 34/2007  zo dňa 23.4.2007 bolo schválené finančné vysporiadanie Mestskej krytej plavárni v Žiline za rok 2006 vo výške 1 669 tis. Sk

Matričná činnosť                                                                                                             1 885 tis. Sk       
-	výdavky na prenesený výkon  štátnej správy a na zabezpečenie činnosti matričného úradu 
             - sú v plnej výške financované z poskytnutej účelovej dotácie zo ŠR  

Všeobecné verejné služby - register obyvateľstva                                                         1 254 tis. Sk
 
-	výdavky na úhradu nákladov preneseného výkonu štátnej správy na úseku hlásenia pobytu občanov a registra obyvateľov SR – sú v plnej výške financované zo ŠR

Transakcie verejného dlhu                                                                                            56 162 tis. Sk

-	výdavky súvisia so splátkami úrokov, v zmysle úverových zmlúv a s tvorbou umorovacieho fondu na splátky výnosov z komunálnych obligácií

Civilná obrana                                                                                                                     196 tis. Sk

-	výdavky súvisiace s udržiavaním úkrytov civilnej obrany, pre zachovanie ich účelu a funkčnosti (úhrada za spotrebovanú elektrickú energiu, úhrada za telefón v štábnom úkryte CO, výdavky na nákup náradia, stavebného a vodoinštalačného materiálu na odstraňovanie vzniknutých závad, výdavky na čistiace a dezinfekčné prostriedky, žiarovky, náhradné zámky, drobné opravy a údržbu ...)

Ochrana pred požiarmi                                                                                                      480 tis. Sk

-	náklady na udržiavanie prevádzkyschopnosti hasičských zbrojníc (úhrada za odber elektrickej energie, za nákup špeciálneho materiálu, pohonných látok, pneumatík, poplatky za STK, za zmluvné poistenie vozidiel, za údržbu špeciálnej hasičskej techniky, nájomné za priestory – garáž hasičskej techniky v Trnovom, príspevky na kultúrne podujatia – hasičská súťaž „O reliéf sv. Floriána“ a pod.)

Policajné služby                                                                                                              38 670 tis. Sk

-	celkové výdavky na zabezpečenie chodu Mestskej polície v Žiline (výdavky na mzdy a poistné, cestovné náhrady, energie, materiál, dopravné výdavky, výdavky na údržbu, nájomné za prenájom telovýchovných zariadení pre výcvik príslušníkov mestskej polície, výdavky za prenájom zariadenia na meranie rýchlosti motorových vozidiel, výdavky na vzdelávacie kurzy ...)

Jedáleň mestského úradu                                                                                                2 318 tis. Sk

-	výdavky na zabezpečenie  závodného stravovania (mzdy, energie, nákup potravín...)

Všeobecná pracovná oblasť                                                                                               780 tis. Sk

-	výdavky súvisiace so zamestnávaním pracovníkov na verejnoprospešné práce a refundované Úradom práce, sociálnych vecí a rodiny

Veterinárna oblasť										 102 tis. Sk

-	výdavky vynaložené na dezinsekciu, deratizáciu a očkovacie vakcíny

Lesníctvo  - neštátne lesy                                                                                                 3 249 tis. Sk

-	výdavky na práce vykonané v lesoparku Chrasť – údržba a výrub nežiadúcich drevín, zalesnenie plôch v súlade s Lesným hospodárskym plánom 

Výstavba                                                                                                                           4 275 tis. Sk

-	výdavky súvisiace s poskytovaním inžinierskej  činnosti, ktorú vykonával pre mesto Mestský investorský útvar spol. s r.o. (zabezpečoval realizáciu, predprojektovú a projektovú prípravu stavieb),  na základe uzatvorenej mandátnej zmluvy 
-	výdavky na investičnú činnosť predstavujú aj náklady spojené so zabezpečením územno-plánovacích podkladov na dopracovanie a schválenie Územného plánu mesta.

Cestná doprava                                                                                                             117 002 tis. Sk

-	zahŕňa poplatky Žilinskej parkov. spoločnosti, s.r.o. a „Nadácii spoločne pre región“ v zmysle uzatvorených  zmlúv vo výške 16 916 tis. Sk
-	bežný  transfer pre DPMŽ s.r.o. na zabezpečenie prevádzky  mestskej verejnej dopravy vo výške 82 300 tis. Sk a v zmysle zmluvy o regionálnom rozvoji (pre potreby závodov KIA-HYUNDAI) 17 786 tis. Sk.

Dopravný podnik mesta Žilina, s. r. o.

Výsledky hospodárenia spoločnosti za rok  2007, uvedené v tabuľke č. 3 (str. č. 13), sú predbežné, vzhľadom k tomu, že rok 2007 ešte nie je účtovne uzatvorený.  V minulom roku sa uskutočnili organizačné zmeny v spoločnosti, spoločnosť prešla reštrukturalizáciou, čo malo vplyv na výsledky hospodárenia.  
Celkové príjmy spoločnosti boli splnené v porovnaní s plánovaným predpokladom na 96 %, vo finančnom vyjadrení 258 261 tis. Sk.
Predaných bolo 1 078 209 jednorazových a predplatných cestovných lístkov. Prepravených  bolo 14 348 825 osôb. 
V rámci podnikateľských aktivít spoločnosť dosiahla príjmy zo zájazdovej a ostatnej  dopravy, z externých opravárenských služieb, z ubytovania a prenájmu plôch pre účely reklamy. V minulom roku bol zrušený predaj tovaru v bufete a ubytovanie v rekreačnom zariadení  Terchová, z dôvodu jeho predaja.  Prekročené boli tržby z predaja DHM a materiálu, v porovnaní s plánovaným predpokladom o 2 100 tis. Sk. Pozitívne sa vyvíjali najmä výnosy z pokút prepravnej kontroly. 
Celkové plánované náklady spoločnosti 275 600 tis. Sk neboli prekročené, aktuálne skutočné náklady predstavujú 261 416 tis. Sk.
V rámci opráv neboli zrealizované plánované opravy trolejbusového parku, zvýšili sa náklady na opravy dopravných  prostriedkov po havárii,  v porovnaní so skutočnosťou. 
Prekročenie nákladov na služby o 4,8 %  ovplyvnili náklady na  čistenie areálu  zabezpečované v priebehu roku dodávateľským spôsobom, náklady na pravidelné revízie hnuteľného a nehnuteľného majetku, náklady na likvidáciu odpadu.	Z dôvodu organizačných zmien súvisiacich s reorganizáciou práce a so znížením stavu pracovníkov,  zaťažili spoločnosť náklady na vyplatené odstupné 3 542 tis. Sk a odchodné 971 tis. Sk. V rámci zákonných sociálnych nákladov sa sledovala spotreba ochranných pomôcok a náklady na pitný režim.
Zvýšili sa odpisy z dôvodu zmeny vozového parku a spôsobu odpisovania, avšak plánovaný ročný predpoklad prekročený nebol. 
Nákladové úroky z úveru T-busov a leasingu A-busov predstavovali 2 282 tis. Sk. 
Predbežný hospodársky výsledok je stratový  - 5 830 tis. Sk.

Správa a údržba ciest								        66 771 tis. Sk

-	v rámci bežnej údržby  boli realizované predovšetkým opravy porúch a výtlkov vozoviek, dopravného značenia zvislého, vodorovného, čistenia  uličných vpustov, údržba  (kosba) cestnej zelene a  údržba bezpečnostného zariadenia – signalizácie, čistenie komunikácií, ako i rekonštrukcia uličných vpustov, náterov zábradlí.  V bežnej údržbe boli vykonané aj práce, ktoré neboli pôvodne zahrnuté do rozpočtu, ale vzniknuté podmienky si ich žiadali vykonať. 
V rámci súvislej údržby  boli vykonané práce na rekonštrukciách  miestnych komunikácií (nové obrusné vrstvy), rekonštrukcie autobusových zastávok, nové kryty na chodníkoch a nové chodníky. V rámci zimnej údržby bola vykonávaná dispečerská služba, pohotovosť, pluhovanie a posypy miestnych komunikácií v Žiline.

Cestovný ruch									          1 447 tis. Sk

-	príspevok na činnosť Turistickej informačnej kancelárii v Žiline, príspevkovej organizácii mesta vo výške 750 tis. Sk 
-	ostatné výdavky boli použité  na zabezpečenie kultúrnych akcií súvisiacich s cestovným ruchom („Dni európskeho kultúrneho dedičstva“ ...)

VEREJNOPROSPEŠNÉ  SLUŽBY                                                                             
 
•	Komunálne odpady                                                                                            17 444 tis. Sk

-	v roku 2007 boli v oblasti nakladania s komunálnymi a drobnými stavebnými odpadmi realizované výkony s dôrazom na separáciu odpadov, prevenciu proti vzniku nelegálnych skládok odpadov a zabezpečovanie odvozu nadrozmerných odpadov a nebezpečných komunálnych odpadov (elektrické odpady, akumulátory). 
-	vo výdavkoch sú zahrnuté poplatky za uloženie odpadu a zmesový komunálny odpad, za odvoz nadrozmerného komunálneho odpadu na sídliskách a v prímestských častiach, za vývoz a triedenie separovaného odpadu, prevádzku zberného dvora a vývoz veľkokapacitných kontajnerov. 
            Počet vývozov zrealizovaných k 31.12.2007 :
       	  -  vývoz veľkokapacitných kontajnerov na mestských cintorínoch v počte  424 ks
        	  -  vývoz veľkokapacitných kontajnerov  v prímestských častiach v počte    348 ks
         	  -  vývoz veľkokapacitných kontajnerov  na skládke v Považskom Chlmci v počte    54 ks

•	Čistenie miestnych komunikácií                                                                       23 740 tis. Sk   
                                                                                   
      -     jarné čistenie miestnych komunikácií po zimnej údržbe
-	umývanie mestských komunikácií 
-	priebežné strojné zametanie mestských komunikácií 
-	zimnú údržbu vybraných schodísk a verejných priestranstiev 
-	čistenie autobusových zastávok, podchodov a nadchodov
-	vývoz malých smetných nádob 
-	čistenie centrálnej mestskej zóny 
-	ručné zametanie chodníkov a verejných priestranstiev 
-	strojné zametanie chodníkov a verejných priestranstiev 

•	Údržba verejnej zelene                                                                                      32 507 tis. Sk   
                 
-	povolené a havarijné výruby stromov, zber vianočných stromčekov, drvenie, mulčovanie kríkov, odburinenie a polievanie krov a stromov, údržba stromoradí, rez živých plotov, kosenie trávnatých plôch a parkov mesta a sídlisk,  Ľavobrežnej komunikácie a plošné úpravy zelene - výsadba letničiek a mobilnej zelene. 
-	práce spojené s údržbou zelene na základe požiadaviek poslancov mestského zastupiteľstva 
-	ručný dozber nečistôt, skládkovanie odpadu
-	jarné vyhrabávanie trávnikov, úprava a výsadba zelene
-	 vo verejnej mestskej zeleni boli realizované osobitné práce so zameraním na ochranu drevín (ošetrenie postrekom, odstraňovanie náletových burín, úprava kríkov). Zdrojom prostriedkov je prenesený výkon štátnej správy v oblasti ochrany prírody a krajiny (spoločenská hodnota drevín). Získavanie prostriedkov je priebežné, sú vedené na samostatnom účte
•	Cintorínske služby                                                                                                5 096 tis. Sk
-	výdavky súvisiace s  bežnou údržbou cintorínov, rozvozom pracovníkov, kosením – v počte 16  cintorínov 
-	v rámci rozpočtu sa riešili kalamitné situácie na cintorínoch po veterných smrštiach

•	Verejné osvetlenie                                                                                              39 835 tis. Sk

-	Firma Žilinské verejné osvetlenie v priebehu roku 2007 v rámci schváleného rozpočtu zabezpečovala údržbu parkových zariadení  - výmenu prírezov lavičiek montáž a náter , čistenie a údržbu fontán, údržbu a opravu výlepných tabúľ, údržbu detských zariadení, sociálnych zariadení, ďalej sa vykonávala dodávka piesku do pieskovísk, a pravidelná údržba autobusových čakární a rôzne činnosti spojené s kultúrno-spoločenskými akciami.
-	Firma Siemens, s. r. o. zabezpečovala v priebehu roku 2007 práce, vyplývajúce zo zmluvy
 č. D/4/040/P1Z003 zo dňa 10.1.2005 (údržba verejného osvetlenia)

Ochrana prírody a krajiny									   15 tis. Sk

-	bežný transfer poskytnutý Slovenskému zväzu ochrancov prírody a krajiny Malá Fatra

Zásobovanie vodou                                                                                                           5 996 tis. Sk

-	výdavky na dodávku vody zo Severoslovenskej vodárenskej spoločnosti, a.s. do prímestských častí Bytčica,  Brodno a na vodné a stočné na Mojmírovej ulici, výdavky na údržbu a opravy  týchto vodovodov

Bývanie - Bytterm a.s.                                                                                                  420 589 tis. Sk
(správa bytového a nebytového fondu mesta)

-	správu bytov vo vlastníctve mesta zabezpečuje Bytterm a.s. na základe mandátnej zmluvy 
-	k 31.12. 2007 mesto  vlastnilo 1 158 neodpredaných bytov, ktoré sa nachádzajú v 230 domoch, resp. častiach domov, okrem toho je mesto vlastníkom 50 nebytových priestorov a 64 garáží 
-	hodnota uvedeného majetku  predstavuje k 31.12. 2007  914 687 tis. Sk
-	príjmy za rok 2007 dosiahli celkovú čiastku 486 539 tis. Sk, čo  predstavuje plnenie na 
133 %, z toho najvyššie plnenie je vykazované v príjmoch z prenájmu bytov vo výške 396 877 tis. Sk (t.j. plnenie na 106 %)
-	čerpanie výdavkov  bolo podľa skutočných potrieb a v rámci rozpočtu  (prekročenie výdavkovej časti rozpočtu je kompenzované prekročeným plnením príjmov)
-	pohľadávky na nájomnom k 31.12.2007 predstavujú celkom 25 186 tis. Sk, z toho výška pohľadávok z nájomného pri nepredaných bytoch (vlastníctvo mesta)  je 13 000  tis. Sk
-	pohľadávky na nájomnom za nebytové priestory  k 31.12.2007 predstavujú objem 153 tis.Sk

-	záväzky voči dodávateľom predstavujú čiastku 17 443 tis. Sk, žiadne z týchto záväzkov nie sú po lehote splatnosti

Zdravotníctvo									               28 tis. Sk

-	 príspevky  z rozpočtu mesta do oblasti zdravotníckej starostlivosti

Rekreačné a športové služby                                                                                         39 205 tis. Sk

-	výdavky spojené s prevádzkovaním rekreačného zariadenia v Terchovej ( 172 tis. Sk )  
-	bežné  transfery príspevkovej organizácií Mestská krytá plaváreň (11 300  tis. Sk )
-	dotácia Žilinskej parkovacej spoločnosti, s. r. o. na prevádzku Športovej haly v Žiline 
(3 000 tis. Sk)
-	bežné transfery právnickým a fyzickým osobám so športovou činnosťou (  1 187 tis. Sk) 
            Príspevky boli poskytnuté v súlade so Všeobecne záväzným nariadením mesta č.6/2005 pre rôzne    športové organizácie a športovcov na zabezpečenie  športovej  činnosti, príp. účasti na rôznych športových  podujatiach .
-	bežný transfer Mestskému hokejovému klubu, a.s. bol poskytnutý na úhradu výdavkov bežnej prevádzky, vrátane energií (23 364 tis. Sk) 

Kultúrne služby                                                                                                              23 221 tis. Sk

-	bežné transfery právnickým a fyzickým osobám s kultúrnou činnosťou ( 3 988 tis. Sk )
-	bežný transfer príspevkovej organizácií Mestské divadlo (17 665 tis. Sk, z toho na bežné výdavky 15 524 tis. Sk a účelovo určené finančné prostriedky z rozpočtu mesta 2 141 tis. Sk –  akcie  Fašiangy, Staromestské slávnosti)
-	výdavky na prevádzku kultúrnych domov ( 803 tis. Sk )
-	výdavky na kultúrnu činnosť organizovanú mestom – prevádzka mestského rozhlasu, účinkovanie speváckeho zboru Máj, účasť na rôznych obradoch – jubileá, pohreby...
 (765 tis. Sk )

Mesto Žilina v  roku 2007 organizovalo, alebo sa spolupodieľalo na organizovaní  viacerých kultúrnych podujatí. Mnohé akcie boli organizované v spolupráci so Žilinským samosprávnym krajom, Maticou slovenskou, Štátnym  komorným orchestrom, Mestským divadlom a inými inštitúciami.
K najvýznamnejším patria :
•	FAŠIANGY 2007
•	Staromestské slávnosti
•	ŽILINSKÁ SVÄTOJÁNSKA NOC -  Medzinárodný festival otvoreného divadla

•	ŽILINSKÉ KULTÚRNE LETO

•	DNI EURÓPSKEHO KULTÚRNEHO DEDIČSTVA
•	ŽilinskÉ dni zdravia 
•	MIKULÁŠ  2007

Náboženské služby										320 tis. Sk

-	bežný transfer z rozpočtu mesta do cirkevnej oblasti

Predškolská výchova – detské jasle                                                                              13 375 tis. Sk

-	mesto prevádzkuje a má vo svojom majetku tri zariadenia detských jaslí, ktoré sú  okrem bežnej činnosti zamerané aj na zdravotnú starostlivosť - očná, dietetická, rehabilitačná a na liečbu ochorení dýchacích ciest
-	v čerpaní sú zahrnuté výdavky súvisiace s prevádzkou týchto zariadení, a to predovšetkým mzdové výdavky, výdavky na energie, na nákup materiálu a služby (nové posteľné vybavenie), 
-	využitie detských jaslí za rok 2007 bolo na 103,46 %, priemerný počet zapísaných detí v tomto roku bol 180 detí

Vzdelávanie                                         						      428 822 tis. Sk 
                          
-	bežné výdavky v celkovej čiastke 428 451 tis. Sk na činnosť materských škôl, základných škôl a školských zariadení na území mesta Žilina na prenesené aj originálne kompetencie sú podrobne rozpracované v tab. č. 5a – 5c (str. č. 22 – 26)
-	bežný transfer z rozpočtu mesta do oblasti vzdelávania (formou príspevkov a grantov) predstavuje 371 tis. Sk

Príspevky neštátnym subjektom  -  invalidita a ZŤP					 310 tis. Sk

-	bežný transfer z rozpočtu mesta  

Staroba – jedáleň dôchodcov, kluby dôchodcov                                                           5 725 tis. Sk

-	mesto prevádzkuje jedáleň pre dôchodcov na Vlčincoch a kluby dôchodcov  na Vlčincoch
a v Strážove
-	v čerpaní sú zahrnuté výdavky súvisiace s prevádzkou týchto zariadení, a to predovšetkým mzdové výdavky, výdavky na energie, na nákup materiálu a služby (interiérové vybavenie), na údržbu budov a vnútorných zariadení

Ďalšie sociálne služby – opatrovateľské služby                                                           14 986 tis. Sk

-	na území mesta poskytuje opatrovateľskú starostlivosť 139 opatrovateliek pre cca 550 občanov
-	rozhodujúcimi výdavkovými položkami sú mzdy opatrovateliek a z nich vyplývajúce výdavky na odvody, ďalej výdavky na tovary a služby, dopravné

Dávky sociálnej pomoci                                                                                                      800 tis. Sk

-	výdavky na financovanie služieb pre sociálne odkázaných občanov  (pohreby)
-	príspevky v hmotnej núdzi na základe individuálneho posúdenia

Rodina a deti										             168 tis. Sk	
-	bežný transfer z rozpočtu mesta 

Sociálne zabezpečenie inde neklasifikované					               28 tis. Sk

-	bežný transfer z rozpočtu mesta 

Kapitálové výdavky                                                                                                        495 506 tis. Sk 
Výdavky verejnej správy                                                                                             268 514 tis. Sk

-	výdavky vynaložené na nákup komponentov výpočtovej techniky, softvéru, telekomunikačnej techniky, prevádzkových strojov a zariadení, špeciálnych strojov a zariadení – trezorová pokladnica pre pokladňu v klientskom centre (95 tis. Sk), výdavky na odvlhčenie tréningovej haly pri zimnom štadióne (247 tis. Sk), výdavky na závory na parkovacie priestory pred budovou MsÚ (230 tis. Sk), výdavky na rekonštrukcie a modernizácie – vykonané stavebné práce v klientskom centre ( 1 706  tis. Sk), platby za prípravnú a projektovú dokumentáciu – v súvislosti s klientskym centrom ( 197 tis. Sk),   kapitálový transfer spoločnosti ŽILINA REAL, s. r. o. na výstavbu klientskeho centra (17 000 tis. Sk) 
-	výdavky na výkup pozemkov v zmysle zmluvy medzi Ministerstvom hospodárstva SR a Mestom Žilina, v súvislosti s investíciou KIA-HYUNDAI, vo výške 245 431 tis. Sk  a na projekty vo výške 297 tis. Sk
-	výdavky na projekty financované z prostriedkov Európskej únie spôsobom refundácie – REDETRAL INTERREG III C sú  vo výške 247 tis. Sk (softvér) 

Ostatné kapitálové výdavky (podľa funkčnej klasifikácie) sú konkretizované v tabuľkovej časti záverečného účtu mesta - tab. č. 2 (str. č. 10 – 11),  tab. č. 4 (str. č. 15 – 21), tab. č. 5d (str. č. 27).

Výdavkové finančné operácie                                                                                        900 314 tis. Sk 

Transakcie verejného dlhu								      300 221 tis. Sk

-	splátky  dlhodobých  bankových  úverov,  v zmysle  uzatvorených  úverových  zmlúv
 (115 221 tis. Sk)
-	splátky na tvorbu umorovacieho fondu (25 000 tis. Sk)
-	prevzatie záväzku ŽPS, s. r. o., na základe Dohody o prevzatí dlhu medzi ŽPS, s. r. o., 

Mestom Žilina a DEXIA bankou Slovensko, a. s., zo dňa 18.12.2007, vo výške
160 000 tis. Sk

Prehľad o úverovej zaťaženosti Mesta Žilina k 31.12.2007 je podrobne vypracovaný v prílohe 
č. 5 (str. č. 1 – 2) záverečného účtu mesta.

Výdavky verejnej správy 								      600 093 tis. Sk

-	do výdavkových finančných operácií je zahrnutá aj položka 814 – účasť na majetku, v zmysle zmlúv medzi MH SR, MF SR a Mestom Žilina  o poskytovaní účelových dotácií v súvislosti s výstavbou závodu KIA-HYUNDAI, a to konkrétne na :

-	prevádzkové potreby ŽILINA INVEST, s. r. o. (56 835 tis. Sk)
-	iná podpora štátu (300 845 tis. Sk)
-	výkup pozemkov (139 007 tis. Sk)
-	regionálny rozvoj mesta Žilina  - pre spoločnosť ŽILINA REAL, s. r. o. (46 028 tis. Sk) 
                                                      pre spoločnosť OSK, s. r. o. (17 529 tis. Sk)
                                                      na prevádzku náborového strediska (9 300 tis. Sk)
				       na zabezpečenie dopravy pre DPMŽ,s.r.o. (26 919 tis. Sk)				       na úhradu dane z nehnuteľnosti (3 630 tis. Sk)		

Príspevkové organizácie Mesta Žilina 

Mestská krytá plaváreň
  
Mestská krytá plaváreň (MKP) je príspevkovou organizáciou Mesta Žilina, ktorá zabezpečuje športové a rekreačné aktivity v oblasti športu. V organizácii bolo v roku 2007 zamestnaných 40 zamestnancov, s priemernou mesačnou mzdou 14 000,- Sk.
V roku 2007 jej  bol poskytnutý príspevok z rozpočtu mesta vo výške 11 300 tis. Sk. Neinvestičné výdavky na hlavnú činnosť boli čerpané vo výške 21 457 tis. Sk, z toho na materiálové výdavky 9 719 tis. Sk (náklady na energie, kancelárske a čistiace potreby, pracovné odevy...), na služby 1 461 tis. Sk (prenájom, poštovné, služby internetu, ekonomické a právne služby, revízie, BOZP a PO...), na mzdové prostriedky 6 605 tis. Sk.  V týchto výdavkoch sú zahrnuté aj náklady na prevádzku Športcentra v roku 2007 vo výške 2 151 tis. Sk.
MKP, p. o. dosiahla k 31.12.2007 zisk z vlastnej činnosti vo výške 606 235,31 Sk, ktorý bude v roku 2008 vysporiadaný ako príjem do rezervného fondu príspevkovej organizácie.

Mestské divadlo   

Mestské divadlo (MD) je príspevkovou organizáciou Mesta Žilina, ktorá zabezpečuje divadelné a iné  kultúrne podujatia.  V organizácií bolo v roku 2007 zamestnaných 31 zamestnancov, s priemernou mesačnou mzdou 18 304,- Sk
V roku 2007 jej  bol poskytnutý príspevok z rozpočtu mesta vo výške 15 524 tis. Sk. Neinvestičné výdavky na hlavnú činnosť boli čerpané vo výške 21 469 tis. Sk, z  toho na materiálové výdavky 367 tis. Sk (náklady na energie, kancelárske a čistiace potreby, drobné nákupy na divadelné hry ...), na služby 10 211 tis. Sk (strážna služba, služby spojené s prípravou a výrobou vlastných inscenácií, honoráre, náklady na organizáciu rôznych festivalov a kultúrnych podujatí...), na mzdové prostriedky 7 352 tis. Sk, na cestovné 513 tis. (cestovné pre hosťujúcich umelcov a divadelné súbory, cestovné náklady súvisiace s organizáciou festivalov a kultúrnych podujatí, náklady na zájazd do Belgicka – pre FS Rozsutec).
MD boli poskytnuté účelové dotácie z rozpočtu mesta vo výške 2 140 850,- Sk (Žilinský festival fašiangových masiek, Staromestské slávnosti, Kultúrne leto, Mikuláš a Vianoce  2007 v meste).
Ďalšie účelové dotácie boli MD poskytnuté formou grantu z MK SR vo výške 375 tis. Sk a vo výške 7 000,- Sk na nákup hudobného nástroja pre FS Rozsutec.
MD, p. o. dosiahlo k 31.12.2007 zisk vo výške 1 889 263,80 Sk. Zisk z vlastnej činnosti vo výške 1 361 505,85 Sk bude v roku 2008 vysporiadaný ako príjem do rezervného fondu príspevkovej organizácie.
Nedočerpaný príspevok na hlavnú činnosť vo výške 527 757,95 Sk, v zmysle finančného vysporiadania, bude príjmom rozpočtu mesta v roku 2008.

Turistická informačná kancelária

Turistická informačná kancelária (TIK) v Žiline bola zriadená k 1.10.2007 ako príspevková organizácia mesta. K 31.12.2007 boli v organizácii zamestnaní 3 zamestnanci (riaditeľ a dvaja referenti), s priemernou mesačnou mzdou 23 556,- Sk. Denný počet návštevníkov kancelárie v roku 2007 predstavuje 35 osôb (mimosezóna/deň).
TIK zabezpečuje, aktualizuje a poskytuje podrobné informácie o meste Žilina a regióne Horné Považie pre obyvateľov mesta a účastníkov cestovného ruchu (informácie o prírodných atraktivitách, kultúrno-spoločenských  a športových podujatiach, pobytových programoch, ubytovacích a stravovacích zariadeniach regiónu, prehľad poskytovateľov služieb, informácie o inštitúciách, podnikoch, firmách na území mesta, informácie o samospráve, o možnosti dopravného spojenia ...) 
V roku 2007 jej bol poskytnutý príspevok z rozpočtu mesta vo výške 750 tis. Sk. Neinvestičné výdavky na hlavnú činnosť boli čerpané vo výške 634 tis. Sk, z toho na materiálové výdavky 235 tis. Sk (výstavný systém s grafikou, prezentačný systém s grafikou, prezentačná technika, interiérové vybavenie kancelárie ...), na služby  93 tis. Sk (účtovný a mzdový program, školenia, poštovné a bankové poplatky ...), na mzdové prostriedky 245 tis. Sk (z toho dohody o vykonaní práce 128 tis. Sk).
TIK, p. o. dosiahla k 31.12.2007 zisk  vo výške 116 272,43 Sk. Nedočerpaný príspevok na hlavnú činnosť vo výške 51 161,43 Sk, v zmysle finančného vysporiadania, bude príjmom rozpočtu mesta v roku 2008.